钦定古今图书集成/历象汇编/庶征典/第145卷 > 《梦斋铭》〈有序〉苏辙
## 钦定古今图书集成/历象汇编/庶征典/第145卷 > 《梦斋铭》〈有序〉苏辙

“至人无梦。” 或曰：高宗武王、孔子皆梦，佛亦梦。梦不异觉，觉不异梦，梦即是觉，觉即是梦，此其所以为无梦也。欤卫玠问梦于乐广，广对以想。曰：“形神不接而梦，此岂想哉？” 对曰：“因也。” 或问因之说，东坡居士曰：“世人之心而有，未尝独立也。尘之生灭，无一念住。梦觉之关，尘尘相授，数传之后，失其本矣。” 则以为形神不接，岂非因乎？人有牧羊而复者，因羊而念马，因马而念车，因车而念盖，遂梦曲盖鼓吹，身为王公。夫牧羊之与王公亦远矣，想之所因，岂足怪乎？居士始与之相识于梦中，旦以所梦求而得之，今二十四年矣，而五见之。每见辄相视而笑，不知是处之为何方，今日之为何日，我尔之为何人也。题其所寓室曰“梦斋” ，而子由为之《铭》曰：

法身充满，处处皆一。幻身虚妄，所至非实。我观世人，
生非寔中。以寤为正，以寐为梦。忽寐所遇，执寤所遭。
积执成坚，如丘山高。若见法身，寤寐皆非。知其皆非，
寤寐无亏。遨游四方，斋则不迁。南北东西，法身本然。